text: Regionsrådsmedlemmer bakker op om opfordringen til BIOS
  24 juli 2016 kl. 17.06
  Flere regionsrådsmedlemmer bakker op om Region Syddanmarks udmelding om, at BIOS skal erklære sig konkurs. 
  - Da vi kom dertil, at BIOS skjulte, at de havde fået for mange penge, så sagde vi, at de penge bare skulle afleveres, siger Poul Erik Svendsen, sundhedsudvalgsformand i regionen (S), til TV SYD. 
  Han understreger, at syddanskerne ikke skal være bekymrede for den fremtidige ambulancedrift.
  - Regionen hjemtager driften af ambulancer og medarbejdere, så der vil ikke være nogen forskel at mærke, siger han.
  Også Ida Damborg hilser udmeldingen fra regionen velkommen.
  - Jeg bakker fuldt og helt op om beslutningen. BIOS har ikke på noget tidspunkt leveret det, de lovede, siger Ida Damborg, regionsrådsmedlem (SF), til TV SYD.
  